लुइस डिब्रॉगली को प्लांक और आईंस्टीन के ऊर्जा संबंधों ने चकित प्रभावित किया। वे इस बात से चकित थे कि ऊर्जा का संबंध एक के सूत्र में जहाँ तरंग के गुण ‘आवृत्ति’ से है तो वहीं दूसरे में यह कण के गुण ‘द्रव्यमान’ से। वे आईंस्टीन द्वारा प्रतिपादित विकिरणों के ‘दोहरे स्वभाव’ वाली अवधारणा से भी प्रभावित थे। उनका ध्यान प्रकृति में व्याप्त ‘सममिति’ पर गया। वे सोचने लगे कि जब विकिरणों का दोहरा स्वभाव हो सकता है तो पदार्थों का भी होना चाहिए। वैसे यह तार्किक सोच से निकला बड़ा ही अजीबोगरीब निष्कर्ष था जो उन्हें स्वयं भी चौंका रहा था। लेकिन, विकिरणों के दोहरे स्वभाव की प्रायोगिक पुष्टि हो चुकी थी। अतः अपने तर्क पर भरोसा कर उन्होंने ‘पदार्थ-तरंग’ की परिकल्पना प्रस्तुत की। इस तरह आधुनिक भौतिकी के सृजन का एक ठोस आधार तैयार हुआ।